สรรพากรผุดทีมไล่เก็บภาษี อี-คอมเมิร์ซยันเน็ตไอดอล
สรรพากรตั้งทีมล่าภาษีออนไลน์ ตั้งแต่ค้าขายยันคนดังทางโซเชียลมีเดีย มีรายได้ต้องเสียภาษี
26 ก.ย. 2559

สรรพากรตั้งทีมล่าภาษีออนไลน์ ตั้งแต่ค้าขายยันคนดังทางโซเชียลมีเดีย มีรายได้ต้องเสียภาษี
นายสมชัย สัจจพงษ์ ปลัดกระทรวงการคลัง เปิดเผยว่า ได้สั่งการให้นายประภาศ คงเอียด รองปลัดกระทรวงการคลัง และกรมสรรพากร ตั้งคณะทำงานพิเศษเพื่อตรวจสอบการเสียภาษี โดยเฉพาะธุรกิจบนออนไลน์และโซเชียลเน็ตเวิร์ก ทั้งเพจดัง เน็ตไอดอล หรือธุรกิจกึ่งบันเทิงทางออนไลน์ เช่น แอพพลิเคชั่นไอโชว์ หรือแอพพลิเคชั่นบีโกไลฟ์ ว่ายื่นเสียภาษีถูกต้องตามที่กฎหมายกำหนดหรือไม่
สำหรับคนดังทางโซเชียลมีเดีย หรือเน็ตไอดอลที่มีคนติดตามเป็นจำนวนมาก เมื่อมีการรับงานทั้งการเป็นพรีเซนเตอร์ หรือขายของบนโซเชียลเน็ตเวิร์ก หากมีรายได้จะต้องยื่นเสียภาษีให้ครบถ้วนและถูกต้องตามกฎหมาย
“การเก็บภาษีดังกล่าวเป็นเรื่องอ่อนไหว จึงให้คณะทำงานพิเศษเข้าไปตรวจสอบทั้งรายละเอียดและข้อกฎหมาย และให้รายงานข้อสรุปภายในเดือน ก.ย.นี้ ยืนยันว่าไม่ได้เจตนาจะทำลายธุรกิจอี-คอมเมิร์ซ แต่เมื่อมีรายได้ก็ต้องยื่นเสียภาษีให้ถูกต้อง”นายสมชัย กล่าว